CELEX: 62020TN0631
Language: sl
Date: 2020-10-19 00:00:00
Title: Zadeva T-631/20: Tožba, vložena 19. oktobra 2020 – MZ/Komisija

7.12.2020   
            
            
               SL
            
            
               Uradni list Evropske unije
            
            
               C 423/39
            
         
      Tožba, vložena 19. oktobra 2020 – MZ/Komisija
      (Zadeva T-631/20)
      (2020/C 423/57)
      Jezik postopka: italijanščina
      
         Stranki
      
      
         Tožeča stranka: MZ (zastopnik: M. Velardo, odvetnik)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj za nične razglasi:
      
                  —
               
               
                  odločbo z dne 17. julija 2019, s katero so bili uradniki, ki delujejo na področju obdavčenja, izključeni z rezervnega seznama natečaja EPSO/AD/363/18 (AD7) – 2;
               
            
                  —
               
               
                  odločbo z dne 10. decembra 2019, s katero je bila potrjena odločba o izključitvi uradnikov, ki delujejo na področju obdavčenja, z rezervnega seznama natečaja EPSO/AD/363/18 (AD7) – 2;
               
            
                  —
               
               
                  odločbo organa za imenovanje z dne 8. julija 2020, ki je bila istega dne tožeči stranki sporočena preko elektronske pošte, ter naj Komisiji naloži plačilo stroškov postopka.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  Prvi tožbeni razlog: kršitev določb jezikovne ureditve evropskih institucij, prepovedi diskriminacije zaradi jezika, načela sorazmernosti, člena 27 Kadrovskih predpisov za uradnike Evropske unije, načela enakega obravnavanja kandidatov ter člena 22 Listine o temeljnih pravicah.
               
            
                  2.
               
               
                  Drugi tožbeni razlog: kršitev načela enakega obravnavanja kandidatov in neobjektivnost pri ocenjevanju zaradi nestabilnosti sestave izbirne komisije, kršitev člena 27 Kadrovskih predpisov, očitna nelogičnost in protislovnost presoje izbirne komisije in njena očitna napaka.
               
            
                  3.
               
               
                  Tretji tožbeni razlog: kršitev razpisa natečaja in posledična kršitev člena 27 Kadrovskih predpisov za uradnike v delu, v katerem naj komisija ne bi upoštevala tega, kar je v razpisu natečaja določeno glede splošnega ocenjevanja in ocenjevanja usposobljenosti, ki se zahtevajo za vsako področje.
               
            
                  4.
               
               
                  Četrti tožbeni razlog: kršitev člena 5 Priloge III h Kadrovskim predpisom za uradnike in očitna napaka pri presoji.
               
            
                  5.
               
               
                  Peti tožbeni razlog: kršitev obveznosti obrazložitve, ki jo ima izbirna komisija pri ponovni preučitvi, pravice do učinkovitega pravnega sredstva, načela dobrega upravljanja in pravice do obrambe, ker naj bi izbirna komisija sprejela standardno formulacijo obrazložitve, iz katere naj ne bi izhajalo, ali so se usposobljenosti tožeče stranke presodile ali ne, niti katera merila v zvezi s tem so bila dejansko uporabljena.